3. ลักษณะการประกอบธุรกิจ

(1) ประวัติความเป็นมาและการเปลี่ยนแปลงและพัฒนาการที่สำคัญ
รวมทั้งลักษณะการประกอบธุรกิจที่ผ่านมา

บริษัทฯ ประกอบธุรกิจสถานพยาบาล ให้บริการรักษาโรคทั่วไป ป้องกันโรค สร้างเสริมสุขภาพ
และฟื้นฟูสุขภาพ ทั้งผู้ป่วยในและผู้ป่วยนอก ตลอด 24 ชั่วโมง
โดยคณะแพทย์ผู้เชี่ยวชาญเฉพาะทางหลายสาขา พร้อมเครื่องมือและอุปกรณ์การแพทย์ที่ทันสมัย
ประกอบด้วยทีมงานที่มีความพร้อมจึงสามารถให้บริการรักษาพยาบาลได้กับผู้ป่วยเกือบทุกประเภท

บริษัท โรงพยาบาลเอกชล จำกัด (มหาชน) มีพัฒนาการทางธุรกิจที่สำคัญ สรุปได้ดังนี้

   ปี 2548 บริษัทฯ ได้พิจารณาขยายการลงทุนโดยการซื้อโรงพยาบาลและที่ดิน
  ซึ่งเป็นทรัพย์สินของบริษัท ศุภมิตรเวชการ จำกัด มูลค่า 310 ล้านบาท
  ซึ่งผ่านการอนุมัติจากผู้ถือหุ้น เมื่อวันที่ 23 ธันวาคม 2548

   ปี 2549 บริษัทฯ ได้ขยายกิจการงานให้บริการโดยการก่อตั้งโรงพยาบาลเอกชล 2
  ซึ่งเริ่มเปิดให้บริการตั้งแต่วันที่ 20 พฤศจิกายน 2549 โดยให้บริการตรวจรักษาผู้ป่วยนอก
  และเปิดรับผู้ป่วยในจำนวน 100 เตียง
  อีกทั้งโรงพยาบาลเอกชลสามารถรองรับผู้ป่วยในได้จำนวน 262 เตียง จึงทำให้โรงพยาบาลทั้ง
  2 แห่ง มีจำนวนเตียงที่สามารถรับผู้ป่วยใน รวมทั้งสิ้น 362 เตียง

   ปี 2550 โรงพยาบาลเอกชลได้รับการรับรองมาตรฐานคุณภาพโรงพยาบาล ( HA หรือ
  Hospital Accreditation ) จากสถาบันรับรองคุณภาพสถานพยาบาล ( องค์การมหาชน )
  หรือ สรพ. เมื่อวันที่ 12 มีนาคม 2550 และโรงพยาบาลเอกชล 2 ได้รับรางวัลดีเด่นประจำปี
  2550 ประเภทส้วมสาธารณะในโรงพยาบาล เมื่อวันที่ 30 กันยายน 2550 จากศูนย์อนามัยที่ 3
  ชลบุรี กรมอนามัย กระทรวงสาธารณสุข

   ปี 2551 โรงพยาบาลเอกชล 2
  ได้ผ่านการรับรองการขึ้นทะเบียนเป็นสถานพยาบาลที่ให้บริการฟอกเลือด
  ด้วยเครื่องไตเทียมของสำนักงานประกันสังคม ตั้งแต่ 1 มีนาคม 2551
  และได้ผ่านการรับรองมาตรฐานระบบคุณภาพ ISO 9001:2000 จาก Bureau Veritas
  Certification Thailand : BV เมื่อวันที่ 16 กรกฎาคม 2551

   ปี 2552 โรงพยาบาลเอกชลได้รับรางวัล Gold Hospital Quality Award และ
  โรงพยาบาลเอกชล 2 ได้รับรางวัล Standard Hospital Quality Award จากบริษัท
  ประกันชีวิต AIA เมื่อวันที่ 27 พฤศจิกายน 2552

   ปี 2553 โรงพยาบาลเอกชล 2 ได้รับมอบกิตติกรรมประกาศขั้นที่ 2 เมื่อวันที่ 9 มีนาคม
  2553 จากสถาบันรับรองคุณภาพสถานพยาบาล ( องค์การมหาชน ) อีกทั้ง โรงพยาบาลเอกชล
  และโรงพยาบาลเอกชล 2 ได้รับรางวัล โครงการ Tokiomarine Taiyou Quality Award
  2010 อันเป็นความร่วมมือระหว่างโรงพยาบาลเอกชนชั้นนำ กับบริษัท โตเกียวมารีน ประกันชีวิต
  (ประเทศไทย) จำกัด (มหาชน) ที่จะให้บริการที่มีคุณภาพ
  และเป็นธรรมแก่ลูกค้าประกันกลุ่มของบริษัทโตเกียวมารีน

(2) ภาพรวมการประกอบธุรกิจของบริษัทฯ ดำเนินงานอยู่ในปัจจุบัน

บริษัท โรงพยาบาลเอกชล จำกัด (มหาชน) จดทะเบียนจัดตั้งขึ้นเป็นบริษัท ในเดือนพฤศจิกายน
พ.ศ.2521 ในนาม “ บริษัท โรงพยาบาลเอกชล จำกัด” ด้วยทุนจดทะเบียนเริ่มแรก 22 ล้านบาท
เพื่อประกอบธุรกิจเป็นโรงพยาบาลรักษาโรคทั่วไป ( General Hospital )
และเปิดดำเนินกิจการอย่างเป็นทางการ เมื่อวันที่ 22 กุมภาพันธ์ 2524
ซึ่งนับเป็นโรงพยาบาลภาคเอกชนที่ทันสมัยแห่งแรกของจังหวัดชลบุรี
ต่อมาได้จดทะเบียนเป็นบริษัทมหาชนจำกัด โดยใช้ชื่อว่า “บริษัท โรงพยาบาลเอกชล จำกัด
(มหาชน)” เมื่อวันที่ 1 เมษายน 2537 ปัจจุบันมีเตียงให้บริการรวม 362 เตียง

โดยบริษัท โรงพยาบาลเอกชล จำกัด (มหาชน) ได้เปิดให้บริการ 2 แห่ง คือ
โรงพยาบาลเอกชลแห่งแรก ตั้งอยู่ที่ถนนพระยาสัจจา มีจำนวนเตียงให้บริการ 262 เตียง และ
โรงพยาบาลเอกชล 2 ตั้งอยู่ที่ถนนอ่างศิลา มีจำนวนเตียงให้บริการ 100 เตียง ซึ่งทั้ง 2 แห่ง
ให้บริการสุขภาพทั้ง 4 ด้านครบวงจร ได้แก่ บริการตรวจรักษาโรค ฟื้นฟูสมรรถภาพ ป้องกันโรค
และส่งเสริมสุขภาพ ด้วยทีมแพทย์ผู้เชี่ยวชาญทุกสาขา และบุคลากรมืออาชีพ พร้อมอุปกรณ์การรักษา
และวินิจฉัยที่ทันสมัย และประสิทธิภาพสูงไว้คอยให้บริการ อีกทั้ง
มีรถพยาบาลพร้อมอุปกรณ์อันทันสมัยบริการรับ - ส่งผู้ป่วยตลอดเวลา ซึ่งเปิดให้บริการทุกวัน
ไม่เว้นวันหยุดราชการ ตลอด 24 ชั่วโมง ด้วยปณิธาน “บริการที่ดี คือ หน้าที่ของเรา”

นอกจากนี้ โรงพยาบาลยังให้บริการนอกสถานที่ เช่น การตรวจสุขภาพประจำปี
การอบรมให้ความรู้เกี่ยวกับการป้องกันรักษาโรค และ การปฐมพยาบาลเบื้องต้น
ตามหน่วยงานราชการ โรงงาน และบริษัทต่างๆ
รวมทั้งติดตามเยี่ยมผู้ป่วยที่บ้านภายหลังจากการรักษาหายจากโรงพยาบาลแล้ว นอกจากนี้แล้ว
โรงพยาบาลยังมีการจัดการประชุมวิชาการเพื่อให้ความรู้แก่ผู้ป่วย ญาติ และประชาชนทั่วไป
ในเรื่องการดูแลรักษา และป้องกันโรคต่างๆ เช่น โรคหัวใจ หรือ
การดูแลสุขภาพหญิงระหว่างตั้งครรภ์และการดูแลบุตร เป็นต้น โดยเชิญผู้เชี่ยวชาญทั้งภายใน
และภายนอกโรงพยาบาลเป็นวิทยากรให้ความรู้

บริษัท โรงพยาบาลเอกชล จำกัด (มหาชน) มีผู้ป่วยที่มาใช้บริการ แบ่งเป็น 2 กลุ่ม ได้แก่

1. กลุ่มผู้ป่วยทั่วไป ผู้ป่วยที่ประกันสุขภาพไว้กับบริษัทประกัน ผู้ที่บาดเจ็บจากการประสบอุบัติเหตุ
ตาม พ.ร.บ.คุ้มครองผู้ประสบภัยจากรถ และผู้ที่บาดเจ็บจากการทำงาน
ซึ่งการคิดค่ารักษาพยาบาลของผู้ป่วยกลุ่มนี้ หากมีผู้มาใช้บริการมากก็จะเกิดรายได้ที่เพิ่มขึ้น ดังนั้น
ในปี 2553 โรงพยาบาลเอกชล จึงได้มีการปรับปรุงอาคารผู้ป่วยนอก
และขยายพื้นที่ในการให้บริการ เพื่อให้สวยงามและทันสมัยขึ้น
พร้อมทั้งเป็นการดึงดูดผู้ป่วยกลุ่มนี้ให้พึงพอใจหันมาใช้บริการโรงพยาบาลเอกชล

2. กลุ่มผู้ป่วยตามโครงการประกันสุขภาพของภาครัฐ เช่น ประกันสังคม
โดยผู้ป่วยสิทธิประกันสังคมจะจัดให้บริการที่โรงพยาบาลเอกชล 2 เนื่องจาก
มีสถานที่กว้างขวางกว่าโรงพยาบาลเอกชล ในเรื่องรายได้โรงพยาบาลเอกชล 2
จะได้รับเงินเหมาจ่ายค่ารักษาพยาบาลตามจำนวนผู้ประกันตนที่มาลงทะเบียนตามอัตราที่กำหนดโดยภาครัฐ
ซึ่งในปัจจุบันมีผู้มาลงทะเบียนเป็นผู้ประกันตนเป็นจำนวนเพิ่มสูงขึ้นอย่างต่อเนื่อง
แต่ทางโรงพยาบาลก็มีความเสี่ยงในเรื่องค่าใช้จ่ายในการรักษาโรคเรื้อรัง เช่น โรคเบาหวาน
โรคความดันสูง โรคไต โรคที่มีค่าใช้จ่ายสูง เช่น โรคมะเร็ง โรคหัวใจ และโรคอื่นๆ อีก
ซึ่งทำให้ต้นทุนค่ารักษาพยาบาลเพิ่มขึ้นเช่นกัน
ทางโรงพยาบาลจึงพยายามส่งเสริมให้มีโครงการดูแลสุขภาพแก่ผู้ประกันตน เพื่อป้องกันโรคเหล่านั้น
นอกจากนี้ โรงพยาบาลเอกชล 2 ได้เตรียมเข้าร่วมโครงการเบิกจ่ายตรงค่ารักษาพยาบาล
ประเภทผู้ป่วยในด้วยระบบ DRG สำหรับข้าราชการกับกรมบัญชีกลาง ซึ่งจะเริ่มรับผู้ป่วยได้ตั้งแต่วันที่
1 เมษายน 2554 เป็นต้นไป แต่ทั้งนี้ นโยบายของรัฐบาลอาจมีการเปลี่ยนแปลงได้เสมอ
โดยในเบื้องต้นจะเปิดรับการรักษาได้ เฉพาะผู้ป่วยในเท่านั้น

สำหรับการพัฒนาคุณภาพ หลังจากโรงพยาบาลเอกชลได้รับการรับรองมาตรฐานคุณภาพโรงพยาบาล
HA (Hospital Accreditation) จากสถาบันรับรองคุณภาพสถานพยาบาล ( องค์การมหาชน )
หรือ สรพ. เมื่อวันที่ 12 มีนาคม 2550 แล้วนั้น และในปี 2553
โรงพยาบาลเอกชลได้รับการเยี่ยมสำรวจเพื่อต่ออายุการรับรองคุณภาพ (Reaccreditations)
ซึ่งได้ผ่านการต่ออายุการรับรองคุณภาพสถานพยาบาลแล้ว และจะได้เข้ารับใบประกาศนียบัตร
ในวันที่ 15 มีนาคม 2554 สำหรับโรงพยาบาลเอกชล 2 ได้รับการรับรองมาตรฐาน ISO
9001:2000 และได้ผ่านการรับรองคุณภาพในขั้นที่ 2 จากสถาบันรับรองคุณภาพสถานพยาบาล (
องค์การมหาชน ) ซึ่งมีอายุการรับรองจนถึง 15 มกราคม 2555 และโรงพยาบาลเอกชล 2
มุ่งมั่นที่จะขอรับการรับรองคุณภาพในขั้นที่ 3 (Hospital Accreditation) ต่อไป

โรงพยาบาลเอกชล และโรงพยาบาลเอกชล 2
มีแผนที่จะต้องพัฒนาให้เจริญก้าวหน้าเช่นเดียวกับโรงพยาบาลชั้นนำอื่นๆ เช่น ในปี 2553
ได้มีการพัฒนาระบบ X-Rays เป็นระบบ Digital Radiography,
มีการพัฒนาด้านการตรวจรักษาด้านจักษุ
โดยสั่งเครื่องมือแพทย์ที่ตรวจวิเคราะห์ความละเอียดของสาเหตุของเบาหวานที่ตา
เพื่อการรักษาที่ถูกทิศทางโดยแพทย์เฉพาะทางได้

  กิจกรรมเพื่อสังคม

-   โครงการอบรม “การช่วยฟื้นคืนชีพพื้นฐานสำหรับหน่วยงานภาคเอกชน และอาสาสมัคร”

โรงพยาบาลเอกชล
ได้เล็งเห็นความสำคัญว่าในแต่ละปีจะมีประชาชนจำนวนมากที่เสียชีวิตจากภาวะหัวใจหยุดเต้นเฉียบพลัน
ภาวะของโรคระบบหัวใจ หรือหัวใจหยุดเต้นจากการได้รับอุบัติเหตุ
ซึ่งหากมีการช่วยเหลืออย่างถูกวิธีและทันท่วงที ก็จะสามารถลดจำนวนผู้เสียชีวิตลงได้
รวมทั้งป้องกันความพิการหรือภาวะแทรกซ้อนที่จะเกิดขึ้นตามมาในภายหลัง
จึงมีความจำเป็นอย่างยิ่งที่ผู้ให้การช่วยฟื้นคืนชีพจะต้องมีความรู้ ทักษะ และมีหลักการปฏิบัติที่ถูกต้อง
และมีการฝึกฝนจนเกิดความชำนาญ จึงจะทำให้การช่วยฟื้นคืนชีพนั้นเป็นไปอย่างมีประสิทธิภาพ
ซึ่งโรงพยาบาลเอกชลได้มีการจัดโครงการดังกล่าวเป็นประจำอย่างสม่ำเสมอ ซึ่งในปี 2553
มีการจัดโครงการ 2 ครั้ง รวมจำนวนผู้เข้าร่วมอบรมทั้งสิ้น 60 คน

-   โครงการ “บริการให้ความรู้นอกสถานที่”

ปัจจุบันโรงพยาบาลเอกชล ได้เล็งเห็นว่าการสร้าง หรือการให้ความรู้
และความเข้าใจที่ถูกต้องในการดูแล การปฐมพยาบาลเบื้องต้นมีความจำเป็น ดังนั้น
จึงได้มีการจัดทำโครงการ “บริการให้ความรู้นอกสถานที่”
โดยมีความมุ่งหวังที่จะให้ประชาชนได้รับความรู้ ความเข้าใจ
จนสามารถนำไปปฏิบัติในชีวิตประจำวันได้

- โครงการ “มอบทุนการศึกษานักศึกษาพยาบาล”

บริษัท โรงพยาบาลเอกชล จำกัด (มหาชน) ได้มีการสนับสนุนการศึกษาเป็นประจำทุกปี
โดยมอบทุนการศึกษาแก่นักศึกษาพยาบาลของมหาวิทยาลัยภาครัฐบาล
เพื่อเป็นส่งเสริมการพัฒนาบุคลากรทางการพยาบาลและ รองรับการขาดแคลนพยาบาลวิชาชีพ

- โครงการ “บริการตรวจสุขภาพเบื้องต้น กลุ่มผู้ออกกำลังกาย”

บริษัท โรงพยาบาลเอกชล จำกัด (มหาชน) ได้เล็งเห็นถึงประโยชน์ของการออกกำลังกาย
เพื่อให้ประชาชนมีสุขภาพร่างกายที่แข็งแรง
และยังถือเป็นการสร้างประโยชน์ต่อสังคมในการป้องกันสุขภาพของประชาชนโดยรวม ดังนั้น
จึงมีการจัดกิจกรรมออกบูธตรวจสุขภาพเบื้องต้น ให้แก่กลุ่มผู้ออกกำลังกายตามสวนสาธารณต่างๆ
รวมทั้ง ตามสถานที่จัดงานวันสำคัญ เช่น งานกาชาดประจำปีจังหวัดชลบุรี งานประเพณีวิ่งควาย
โดยการออกวัดความดันโลหิต พร้อมทั้งให้คำแนะนำ ปรึกษาเกี่ยวกับปัญหาด้านสุขภาพ
โดยไม่เสียค่าใช้จ่าย

- โครงการ “เลือดเอกชล”

ในสภาวการณ์ปัจจุบันภาคบริการโลหิตแห่งชาติที่ 3 (จังหวัดชลบุรี) ประสบปัญหาเลือดขาดแคลน
ไม่สามารถรับบริจาคเลือดได้เพียงพอต่อการแจกจ่ายให้กับโรงพยาบาลต่างๆ
ในจังหวัดชลบุรีและจังหวัดใกล้เคียง
หน่วยงานธนาคารเลือดโรงพยาบาลเอกชลเห็นความสำคัญของการมีส่วนร่วมช่วยเหลือสังคม
จึงได้จัดทำโครงการขึ้น เพื่อให้พนักงานของโรงพยาบาลเอกชล และโรงพยาบาลเอกชล 2
ได้ร่วมบริจาคเลือดอย่างน้อยปีละ 2 ครั้ง ซึ่งนอกจากเป็นการช่วยสังคมแล้ว
ยังเสริมสร้างให้ผู้บริจาคเลือดมีสุขภาพร่างกาย และจิตใจที่ดี

- กิจกรรมออกหน่วยปฐมพยาบาลเบื้องต้น

เนื่องด้วยจังหวัดชลบุรีได้รับเกียรติจากการกีฬาแห่งประเทศไทย
ให้รับเป็นเจ้าภาพจัดการแข่งขันกีฬาแห่งชาติ ครั้งที่ 39 (พ.ศ.2553) “ชลบุรีเกมส์” ระหว่างวันที่
9 – 19 ธันวาคม 2553 ซึ่งโรงพยาบาลเอกชล และโรงพยาบาลเอกชล 2
ได้ร่วมกับสำนักงานสาธารณสุขจังหวัดชลบุรี รับผิดชอบด้านการแพทย์ และสาธารณสุข โดยการ
Stand By หน่วยบริการทางการแพทย์ ในการดูแลปฐมพยาบาลนักกีฬา และเจ้าหน้าที่

- กิจกรรมจัดหน่วยบริการประชาชน

ตามที่องค์การบริหารส่วนจังหวัดชลบุรี
ได้จัดทำโครงการองค์การบริหารส่วนจังหวัดชลบุรีพบประชาชนนั้น เพื่อให้คณะผู้บริหาร สมาชิกสภาฯ
และข้าราชการองค์การบริหารส่วนจังหวัดชลบุรี ได้มีโอกาสแลกเปลี่ยนความคิดเห็น
และพบปะพูดคุยกับประชาชนในแต่ละพื้นที่ เพื่อรับทราบปัญหาความเดือดร้อน
และความต้องการของประชาชนในจังหวัดชลบุรี
ซึ่งโรงพยาบาลเอกชลได้เข้าร่วมโครงการกับองค์การบริหารส่วนจังหวัดชลบุรีเป็นประจำทุกเดือน
เพื่อให้คำปรึกษาปัญหาสุขภาพแก่ประชาชนโดยไม่คิดค่าใช้จ่าย